Ανακοίνωση σύμφωνα με το άρθρο 12 παράγραφος 2 του 1984 για τις τηλεπικοινωνίες

Προτεινόμενη τροποποίησης όλων των αδειών σε φορείς εκμετάλλευσης δημόσιων τηλεπικοινωνιών

(2001/C 219/07)

1. Σύμφωνα με το άρθρο 12 παράγραφος 2 του νόμου του 1984 για τις τηλεπικοινωνίες όπως τροποποιήθηκε από τον νόμο του 2000 για τις ηλεκτρονικές επικοινωνίες (στο εξής "ο νόμος"), ο γενικός διευθυντής τηλεπικοινωνιών (στο εξής "ο διευθυντής") ανακοινώνει ότι προτείνει να τροποποιηθούν όλες οι άδειες τηλεπικοινωνιών που χορηγήθηκαν την περίοδο 22 Ιουνίου 1984 μέχρι 15 Ιουνίου 2001 από τον υπουργό Εμπορίου και Βιομηχανίας (στο εξής "ο υπουργός"), σύμφωνα με το άρθρο 7 του νόμου, σε ιδιώτες οι οποίοι ορίσθηκαν με απόφαση σύμφωνα με το άρθρο 9 του νόμου ως κάτοχοι συστημάτων δημοσίων τηλεπικοινωνιών· εν συνεχεία αναφέρονται ως "οι άδειες εκμετάλλευσης δημοσίων τηλεπικοινωνιών".

2. Το αποτέλεσμα των εν λόγω τροποποιήσεων που προτίθεται να προτείνει ο Διευθυντής καθορίζονται στο κατωτέρω σχέδιο προβλεπόμενης τροποποίησης.

3. Οι προτεινόμενες τροποποιήσεις είναι αναγκαίες ώστε να χορηγηθεί γενική άδεια στους φορείς εκμετάλλευσης να αρνούνται τη σύνδεση συσκευών ή να αποσυνδέουν συσκευές ή να αποσύρουν από τη λειτουργία συσκευές οι οποίες προκαλούν βλάβες στο δίκτυο. Ωστόσο, ως αντιστάθμιση, θα απαιτείται, σε περίπτωση που οι φορείς εκμετάλλευσης λαμβάνουν αυτά τα μέτρα, να ενημερώνουν τον υπουργό και τον διευθυντή το συντομότερο δυνατόν. Οι λόγοι αναλύονται στην αιτιολογική έκθεση με τίτλο "Explanatory Memorandum for Section 12 Modification to Standard Licence Condition 5(4)(c)".

4. Στο άρθρο12Α παράγραφος 7 του νόμου προβλέπεται ότι τροποποίηση θεωρείται ότι συνιστά κατάργηση ρυθμίσεων εάν:

α) οι προς τροποποίηση όροι έχουν ως αποτέλεσμα την επιβολή υποχρέωσης στον κάτοχο της άδειας στην οποία περιλαμβάνονται οι όροι αυτοί·

β) η τροποποίηση αίρει ή μειώνει την υποχρέωση χωρίς να καταργεί την απαραίτητη προστασία και

γ) η φύση της τροποποίησης είναι τέτοια ώστε κανένας κάτοχος άδειας που έχει χορηγηθεί σύμφωνα με το άρθρο 7 του νόμου δεν θα περιέλθει σε υπερβολικά μειονεκτική θέση λόγω της τροποποίησης όταν ανταγωνίζεται κάτοχο άδειας στην οποία περιλαμβάνονται οι όροι αυτοι.

5. Κατά την άποψη του διευθυντή, οι προτεινόμενες τροποποιήσεις των αδειών εκμετάλλευσης δημοσίων τηλεπικοινωνιών συνιστούν κατάργηση ρυθμίσεων υπό την έννοια του άρθρου 12Α παράγραφος 7, για τους λόγους που ορίζονται στην αιτιολογική έκθεση.

6. Η διαδικασία διαβούλευσης αποτελείται από δύο στάδια. Κατά το πρώτο στάδιο παρέχεται η δυνατότητα παράστασης ή διατύπωσης αντιρρήσεων επί των προτεινομένων τροποποιήσεων, το αργότερο μέχρι τις 15 Αυγούστου 2001, στη διεύθυνση:

Frank Phillips, OFTEL, 50 Ludgate Hill, London EC4M 7JJ [τηλέφωνο (44-207) 634 88 71, e-mail frank.phillips@oftel.gov.uk].

7. Εμπιστευτικές πληροφορίες πρέπει σαφώς να επισημαίνονται ως τέτοιες και να παρέχονται ιδιαιτέρως σε εμπιστευτικό παράρτημα. Όλες οι παραστάσεις ή οι αντιρρήσεις που λαμβάνει η υπηρεσία Oftel, εξαιρέσει των εγγράφων που έχουν χαρακτηρισθεί ως εμπιστευτικά, θα διατίθενται προς θεώρηση στη Μονάδα Έρευνας και Πληροφοριών της Oftel.

8. Στο δεύτερο στάδιο, καλούνται τα ενδιαφερόμενα μέρη να αποστείλουν στον Frank Phillips, στην ανωτέρω αναφερόμενη διεύθυνση, το αργότερο μέχρι τις 5 Σεπτεμβρίου 2001, τα σχόλιά τους σχετικά με τις παραστάσεις ή τις αντιρρήσεις που παρελήφθησαν κατά το πρώτο στάδιο.

9. Οποιαδήποτε παράσταση κατά των προτεινομένων τροποποιήσεων πρέπει να συνοδεύεται από γραπτή δήλωση ότι θα πρέπει να θεωρηθεί ως αντίρρηση στις τροποποιήσεις.

10. Αντίγραφα του πλήρους κειμένου των προτεινομένων τροποποιήσεων και της αιτιολογηκής έκθεσης καθώς και πλήρης κατάλογος των αδειών που αφορούν διατίθενται στην ανωτέρω διεύθυνση από την Julia Bradford [τηλέφωνο (44-207) 634 88 38, e-mail julia.bradford@oftel.gov.uk]. Αντίγραφα διατίθενται επίσης στην ιστοσελίδα της υπηρεσίας Oftel.

Σχέδιο προβλεπόμενης τροποποίησης

1. Ο όρος 5 παράγραφος 4 στοιχείο γ): "γ) κατά την άποψη του υπουργού και του διευθυντή, προξενεί σοβαρή ζημία σε δίκτυο ή επιβλαβείς ραδιοπαρεμβολές ή βλάβες στο δίκτυο ή τη λειτουργία του και ο κάτοχος της άδειας έχει εξουσιοδοτηθεί από τον υπουργό ή το διευθυντή να αρνείται τη σύνδεση, ή να αποσυνδέει ή να αποσύρει αυτές τις συσκευές."

διαγράφεται και αντικαθίσταται ως εξής: "γ) προξενεί σοβαρή ζημία σε δίκτυο ή επιβλαβείς ραδιοπαρεμβολές ή βλάβες στο δίκτυο ή τη λειτουργία του. Ο δικαιούχος της άδειας επιτρέπεται να αρνηθεί τη σύνδεση αυτών των συσκευών, να αποσυνδέσει τις συσκευές αυτές ή να τις αποσύρει από την υπηρεσία υπό τον όρο ότι ενημερώνει σχετικώς το συντομότερο δυνατόν τον υπουργό ή τον διευθυντή· ή"